من بعد طوول انتظار، وملل، وفقدان امل واحساس ميؤوس منه، وذكريات تمر على بالي من ايام قضيتها بالكلية والوقت الي اقضيه بالمحاظرة وبالنادي والاغاني والطلاب والبرد والحر والسوالف والضحك، رجعت للكلية مرة ثانية لمن وصلت مرحلة صرت متأكدة انو السنة الاخيرة الي ما راح اكملها بالشكل المفروض اكمله لان الوضع الامني سيء جدا، واحتمالات السفر خارج العراق لوقت غير محدد كان شاغل بالي غصب عني لان رافضة فكرة السفر نهائيا، اكيد الكل هسة يكول اكو احد يرفض السفر ويبقى مسجون بالبيت طول الوقت ويقبل على الظروف والصعوبات الي يشوفها يوميا؟؟ اكول اني اريد ابقى بالعراق وما احب اغير مكاني الي عشت بي وقضيت احلى ايام دراستي بالمدرسة والكلية وتعرفت على احسن واحلى ناس وكونت علاقات حلوة مستحيل اكدر اعوضها بيوم من الايام.
كعدت الصبح بيوم الاحد حتى اتحضر للدوام، وانتظرت السايق يجيني، وقبلها مسجات من الصبح واطمئنان من سوسو ومافيس وظليت طول الطريق اردد دعاء الحفظ من السوء الي وصلني من مافيس واعصابي مشدودة على طول الطريق الى ان وصلت للكلية، تعبت من الخوف والتوتر، والحمدلله وصلت بسلامة، جانت منطقة باب المعظم مختلفة مو مثل قبل بأيام الدوام، الشارع مزدحم وكله طلاب بس هسة تقريبا فارغ او اكدر اكول عدد الطلاب قليل، والشارع مرعب، وبغداد وضعها تعبان والخط السريع مسدود وكله سيطرات والناس شكلها تعبان ومنهكين نفسيا.
دخلت للكلية وشفت ايفا ونوني وباقي البنات، وانقضى الوكت الى ان اخذت محاظرة وحدة وانتهى الوقت بسرعة واتفقنا نداوم يومين بالاسبوع او اكثر، لكن مو الاسبوع كله ، ورجعت للبيت بعدها، واتفقنا نداوم ثاني يوم هم بس مجان اكو محاظرات لان الاساتذة ما رادوا يدرسونا بسبب عدد الطلاب لان قليل، بقينا كاعدين بالنادي ومنسجمين بالاغاني والاجواء، والتقيت بلايون كنك من بعد فترة طويلة، وجانت الكعدة حلوة كلش وانقضى اليوم بسرعة ما حسينا عليها ابد، مثل كل مرة سوالف وضحك وتحشيش وكلام حلو، وابتسامة على الكل، برغم كل الظروف التعبانة والطلقات الي جنا نسمعها والطريق المزعج الي لازم نمر بيه كل مرة، جان يوم مميز جدا...رجعلي ذكرياتي الحلوة بالسنة الي فاتت.
استغربت من التغييرات الي جرت على نوني من ناحية افكارها، تريد تكون اجتماعية اكثر وندمت لان كروبنا منطوي على نفسه ومجانت تحب تختلط بأحد، بس يا نوني بعديش؟ مو انكضت 3 سنين من عمرنا واحنة معقديها كلش، حتى اني اضطريت ان اكون مو اجتماعية مثل طبعي لفترة معينة بس بعدين مليت، وهسة انتوا كسرتوا القاعدة...اتمنى تكون هاي السنة الاخيرة والمميزة النا بالكلية، تمر بنجاح علينا، وبسلامةعلى الكل يا رب، وتكون بيها احلى ايام وذكريات تجمعنا سوا وبكل الي نحبهم بالكلية.
ما ادري ليش تصورت راح اكتب بوست اطول من هذا بس الكلام مدة يجي على بالي، دا احاول كل مرة اكتب موضوع بس ان شاء الله من الدوام يستقر وترجع الحياة الاجتماعية على وضعها الطبيعي اكدر اكتب شي جديد ومختلف..
من صدك جنت في جرة وطلعت لبرة، لان البيت صار عبارة عن سجن لكن جميل جدا، سجن بي كل لوازم الراحة والترفيه، من تلفزيون وكومبيوتر وانترنيت وموبايل ومطبخ وهول، يعني اقضي الوكت ما بين غرفتي والهول والمطبخ وما بين التليفون والانترنيت، وبقيت على هذا الحال لمدة خمس اشهر اذا مو اكثر، بس اليومين الي رحت بيهم للكلية حسيت اني انسانة طبيعية عندي التزام واطلع الصبح للكلية وادرس وعندي واجبات ، شكد حلو الواحد يكون عنده شي يسويه بحياته، مو عايش على لا شي بس ياكل وينام ويسمع اغاني، ..
ادعي من الله تعدي الايام الجاية على خير ويحفظ الجميع واتخرج هاي السنة على خير وسلامة..